[pic] | AZ EURÓPAI KÖZÖSSÉGEK BIZOTTSÁGA |

Brüsszel, 5.7.2007

COM(2007) 383 végleges

2007/0132 (CNS)

Javaslat

A TANÁCS RENDELETE

a közös agrárpolitika keretében kidolgozott távérzékelési alkalmazások segítségével a Bizottság által a 2008–2013 közötti időszakban meghozandó intézkedésekről

(előterjesztő: a Bizottság)

INDOKOLÁS

Az Európai Parlament és a Tanács 2066/2003/EK határozata egyebek mellett a távérzékelés technikáinak a 2003-2007 közötti időszakban az agrárpiacok nyomon követésében történő alkalmazására vonatkozó kísérleti projektre terjed ki. Az ezen időszak során megszerzett tapasztalatok lehetővé tették, hogy a terméshozamok előrejelzésére és a termőföldek, illetve a termés állapotának felmérésére szolgáló agrometeorológiai rendszer működési szakaszba jusson. A távérzékelés emellett bizonyította, hogy megfelelő válaszokat képes adni a közös agrárpolitika (KAP) irányításának elvárásaira, illetve hogy a klasszikus agrárstatisztikai és előrejelzési rendszerek többé nem képesek eleget tenni a valós igényeknek.

Ezért helyénvaló az Európai Mezőgazdasági Garanciaalap (EMGA) finanszírozásának keretében gondoskodni e működési szakaszba jutott intézkedések folytatásáról.

2007/0132 (CNS)

Javaslat

A TANÁCS RENDELETE

a közös agrárpolitika keretében kidolgozott távérzékelési alkalmazások segítségével a Bizottság által a 2008–2013 közötti időszakban meghozandó intézkedésekről

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 37. cikke (2) bekezdésének harmadik albekezdésére,

tekintettel a Bizottság javaslatára[1],

tekintettel az Európai Parlament véleményére[2],

mivel:

(1) A Szerződés 33. cikke szerint a közös agrárpolitikának (KAP) különösen figyelembe kell vennie a mezőgazdasági tevékenységnek a mezőgazdaság társadalmi szerkezetéből és a különböző mezőgazdasági régiók közötti szerkezeti és természeti egyenlőtlenségekből adódó sajátos természetét. E kontextusban nagy jelentőséget kap a termőföldek és a termés állapotára vonatkozó információk iránt mutatkozó igény, különös tekintettel a közös piacszervezés (KPSZ) irányítására. A távérzékelési alkalmazások részben lehetővé tehetik a szükséges információk biztosítását, feltéve, hogy minden, az agrárpiacok irányítása szempontjából jelentős övezetre kiterjednek.

(2) Az 1999–2003 közötti agrárstatisztikákhoz a légi felmérés és a távérzékelés technikáinak alkalmazásáról szóló, módosított 2000. május 22-i 1445/2000/EK parlamenti és tanácsi rendelet[3], illetve az azt megelőző határozatok[4] alkalmazása keretében a 2004–2007 közötti időszak során megszerzett tapasztalatok lehetővé tették, hogy a terméshozamok előrejelzésére és a termőföldek, illetve a termés állapotának felmérésére szolgáló agrometeorológiai rendszer működési szakaszba és magas fejlettségi szintre jusson, és bizonyíthassa hatékonyságát.

(3) A távérzékelés ily módon bizonyította, hogy megfelelő válaszokat képes adni a KAP irányításával kapcsolatos elvárásokra, illetve azt is, hogy a klasszikus agrárstatisztikai és előrejelzési rendszerek többé nem képesek eleget tenni a valós igényeknek. Egyúttal lehetővé tette a megfigyelések pontosságának, objektivitásának, gyorsaságának és gyakoriságának növelését, valamint az agrár-előrejelzési modellek tökéletesítését, nevezetesen régióspecifikus modellek létrehozása által. Végezetül lehetővé tette az agrárstatisztikák kidolgozását és összegyűjtését szolgáló egyedi vagy kiegészítő alkalmazások kialakítását, és megtakarításokhoz vezetett az agrárkiadások nyomon követésével és ellenőrzésével kapcsolatos költségek terén. Következésképpen gondoskodni kell arról, hogy a szóban forgó alkalmazási intézkedések a 2008–2013 közötti időszakban is folytatódjanak az Európai Mezőgazdasági Garanciaalapból történő finanszírozás keretében, a közös agrárpolitika finanszírozásáról szóló, 2005. június 21-i 1290/2005/EK tanácsi rendelet[5] 3. cikke (2) bekezdése e) pontjának megfelelően.

(4) Ugyanakkor ki kell igazítani és át kell szervezni a Bizottság által a KAP keretében a távérzékelés felhasználásával meghozandó intézkedések részletes végrehajtási szabályait, és szét kell választani a fenti rendszer keretében kezdeményezett operatív intézkedéseket azoktól, amelyek további kutatási és fejlesztési tevékenységet tesznek szükségessé. Ez utóbbiakat tehát külön, a kutatási és fejlesztési keretprogram keretein belül kell folytatni.

(5) Gondoskodni kell továbbá arról is, hogy a megvalósult intézkedések során keletkezett és a Bizottság birtokában lévő információkat és becsléseket a Bizottság köteles legyen a tagállamok rendelkezésére bocsátani, valamint hogy időközi és záró jelentés keretében tájékoztassa az Európai Parlamentet és a Tanácsot a távérzékeléssel kapcsolatos megvalósult intézkedések végrehajtásának körülményeiről és a Bizottság rendelkezésére bocsátott források felhasználásáról, szükség esetén csatolva a szóban forgó intézkedéseknek a jelen rendeletben meghatározott időszakon túl történő folytatására vonatkozó javaslatát,

ELFOGADTA EZT A RENDELETET:

1. cikk

(1) A 2008. január 1-jétől kezdődő hatéves időszakban a Bizottság által a közös agrárpolitika keretében a távérzékelési alkalmazások segítségével meghozandó intézkedéseket az 1290/2005/EK rendelet 3. cikke (2) bekezdésének e) pontja alapján az Európai Mezőgazdasági Garanciaalapból kell finanszírozni, amennyiben ezek az intézkedések segítik a Bizottságot a következő célok elérésében:

a) az agrárpiacok irányítása;

b) a mezőgazdasági felhasználású termőföldek és a termés állapotának agroökonómiai nyomon követése becslések készítése révén, különös tekintettel a terméshozamokra és a mezőgazdasági termelésre;

c) a b) pontban említett információkhoz való hozzáférés elősegítése;

d) az agrometeorológiai rendszer technológiai támogatásának biztosítása.

(2) Az (1) bekezdésben említett intézkedések elsősorban a következők:

a) a közös agrárpolitika megvalósításához és ellenőrzéséhez szükséges információk – nevezetesen a műholdak útján szerzett adatok, illetve a meteorológiai adatok – összegyűjtése vagy megvásárlása;

b) a területi adatok infrastruktúrájának és egy internetes oldalnak a létrehozása;

c) az éghajlati körülményekhez kapcsolódó egyedi tanulmányok készítése;

d) az agrometeorológiai és ökonometriai modellek frissítése.

Szükség esetén ezeket az intézkedéseket a nemzeti laboratóriumokkal és szervezetekkel szoros együttműködésben kell megvalósítani.

2. cikk

A Bizottság az 1. cikk (1) bekezdésében említett intézkedésekből származó információkat és becsléseket elektronikus úton bocsátja a tagállamok rendelkezésére.

3. cikk

Az e rendelet alkalmazásához szükséges intézkedéseket az 1290/2005/EK rendelet 41. cikke (3) bekezdésében említett eljárásnak megfelelően kell elfogadni, különös tekintettel az e rendeletben említett információk és becslések rendelkezésre bocsátására.

4. cikk

A Bizottság legkésőbb 2010. július 31-éig és 2013. július 31-éig jelentést nyújt be az Európai Parlamentnek és a Tanácsnak a távérzékeléssel kapcsolatban tett intézkedések végrehajtásáról és a jelen rendelet címén rendelkezésre bocsátott források felhasználásáról, szükség esetén a második jelentés alkalmával csatolva a szóban forgó intézkedéseknek a közös agrárpolitika keretében történő folytatására vonatkozó javaslatát.

5. cikk

Ez a rendelet az Európai Unió Hivatalos Lapjában való kihirdetését követő harmadik napon lép hatályba.

Ezt a rendeletet 2008. január 1-jétől 2013. december 31-éig kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, […]-én

a Tanács részéről

az elnök

PÉNZÜGYI KIMUTATÁS |

1. | KÖLTSÉGVETÉSI MEGNEVEZÉS: 05 08 03 – A mezőgazdasági felmérések rendszereinek átalakítása. | ELŐIRÁNYZATOK (2007): 1,78 millió EUR (kötelezettségvállalási előirányzat, CE) 4,03 millió EUR (kifizetési előirányzat, CP) |

2. | AZ INTÉZKEDÉS CÍME: A Tanács rendelete a közös agrárpolitika keretében kidolgozott távérzékelési alkalmazások segítségével a Bizottság által a 2008–2013 közötti időszakban meghozandó intézkedésekről. |

3. | JOGALAP: A Szerződés 37. cikke |

4. | CÉLKITŰZÉSEK: Megfelelő eszközök teremtése az agrárpiacok irányításához a mezőgazdasági felhasználású területek, illetve a termés állapotára irányuló nyomonkövetési rendszer biztosítása becslések révén, különös tekintettel a terméshozamokra és a mezőgazdasági termelésre, valamint az agrometeorológiai rendszer technológiai támogatásának biztosítása. |

5. | PÉNZÜGYI KIHATÁSOK | FOLYÓ PÉNZÜGYI ÉV 2007 (millió EUR) | KÖVETKEZŐ PÉNZÜGYI ÉV 2008 (előzetes költségvetési tervezet) (millió EUR) | 2009-ES PÉNZÜGYI ÉV (millió EUR) |

5.0 | KIADÁSOK – AZ EK-KÖLTSÉGVETÉS TERHÉRE (VISSZATÉRÍTÉSEK/BEAVATKOZÁSOK) – A NEMZETI KÖLTSÉGVETÉSEK TERHÉRE – EGYÉB SZEKTOROK | – | CE 1,90 CP 1,14 | CE 1,46 CP 1,64 |

5.1 | BEVÉTELEK – AZ EK SAJÁT FORRÁSAI (LEFÖLÖZÉSEK/VÁMOK) – NEMZETI SZINTŰ BEVÉTELEK | – | – | – |

2010 | 2011 | 2012 | 2013 |

5.0.1 | KIADÁSI ELŐIRÁNYZATOK | CE 1,46 CP 1,46 | CE 1,46 CP 1,46 | CE 1,46 CP 1,46 | CE 1,46 CP 2,04 |

5.1.1 | BEVÉTELI ELŐIRÁNYZATOK | – | – | – | – |

5.2 | SZÁMÍTÁS MÓDJA: – |

6.0 | FINANSZÍROZHATÓ-E A PROJEKT A FOLYÓ KÖLTSÉGVETÉS VONATKOZÓ ALCÍMÉBEN SZEREPLŐ ELŐIRÁNYZATOKBÓL? | IGEN NEM |

6.1 | FINANSZÍROZHATÓ-E A PROJEKT A FOLYÓ KÖLTSÉGVETÉS ALCÍMEI KÖZÖTTI ÁTCSOPORTOSÍTÁSSAL? | IGEN NEM |

6.2 | SZÜKSÉG LESZ-E PÓTKÖLTSÉGVETÉSRE? | IGEN NEM |

6.3 | SZÜKSÉGES LESZ-E ELŐIRÁNYZATOK BEVEZETÉSÉRE A JÖVŐBENI KÖLTSÉGVETÉSEKBE? | IGEN NEM |

ÉSZREVÉTELEK: Az intézkedés a jelenlegihez képest nem jár adminisztrációs többletköltséggel. |

[1] HL C …, …, ... o.

[2] HL C …, …, ... o.

[3] HL L 163., 2000.7.4., 1. o. A legutóbb a 786/2004/EK határozattal (HL L 138., 2004.4.30., 7. o.) módosított határozat.

[4] Különös tekintettel a 88/503/EGK tanácsi határozatra (HL L 273., 1988.10.5., 12. o.).

[5] HL L 209., 2005.8.11., 1. o. A 378/2007/EK rendelettel (HL L 95., 2007.4.5., 1. o.) módosított rendelet.